CELEX: 32021D1274
Language: sk
Date: 2021-07-27 00:00:00
Title: Rozhodnutie Európskej centrálnej banky (EÚ) 2021/1274 z 27. júla 2021 o ďalšom delegovaní právomoci prijímať niektoré rozhodnutia v súvislosti s akreditáciou výrobcu a niektorých právomocí v súvislosti s konaniami o akreditácii týkajúcimi sa akreditovaných výrobcov a o zrušení rozhodnutia (EÚ) 2016/1975 (ECB/2021/32)

2.8.2021   
               
               
                  SK
               
               
                  Úradný vestník Európskej únie
               
               
                  L 278/1
               
            
         ROZHODNUTIE EURÓPSKEJ CENTRÁLNEJ BANKY (EÚ) 2021/1274
         z 27. júla 2021
         o ďalšom delegovaní právomoci prijímať niektoré rozhodnutia v súvislosti s akreditáciou výrobcu a niektorých právomocí v súvislosti s konaniami o akreditácii týkajúcimi sa akreditovaných výrobcov a o zrušení rozhodnutia (EÚ) 2016/1975 (ECB/2021/32)
         VÝKONNÁ RADA EURÓPSKEJ CENTRÁLNEJ BANKY,
         so zreteľom na Zmluvu o fungovaní Európskej únie, a najmä na jej článok 128 ods. 1,
         so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 16,
         so zreteľom na rozhodnutie Európskej centrálnej banky (EÚ) 2020/637 z 27. apríla 2020 o akreditácii výrobcov ochraňovaných hodnôt eura a hodnôt eura (ECB/2020/24) (1), a najmä na jeho článok 20 ods. 2 a 3,
         keďže:
         
                     (1)
                  
                  
                     Podľa článku 20 ods. 1 rozhodnutia (EÚ) 2020/637 (ECB/2020/24) má Výkonná rada právomoc prijímať všetky rozhodnutia v súvislosti s akreditáciou výrobcu podľa článku 6 ods. 1, 3 a 7, článkov 7 a 10, článku 14 ods. 1 a 4 a článkov 16 až 19 uvedeného rozhodnutia. Článok 20 ods. 2 rozhodnutia (EÚ) 2020/637 (ECB/2020/24) umožňuje Výkonnej rade ďalej delegovať určité rozhodovacie právomoci prijímať niektoré rozhodnutia v súvislosti s akreditáciou výrobcu na niektorého z jej členov. Výkonná rada môže okrem toho podľa článku 20 ods. 3 rozhodnutia (EÚ) 2020/637 (ECB/2020/24) ďalej delegovať určité rozhodovacie právomoci aj na operatívnu úroveň Európskej centrálnej banky (ECB).
                  
               
                     (2)
                  
                  
                     S cieľom ešte viac zjednodušiť konania o akreditácii by sa právomoci prijímať všetky rozhodnutia v súvislosti s akreditáciou výrobcu podľa článku 6 ods. 1, 3 a 7 a článku 7 rozhodnutia (EÚ) 2020/637 (ECB/2020/24) mali ďalej delegovať na člena Výkonnej rady, ktorý je zodpovedný za riaditeľstvo pre bankovky. Okrem toho by sa konania v súvislosti s postupmi akreditovaných výrobcov, pri ktorých sa vyžaduje predchádzajúci písomný súhlas ECB podľa článku 10 ods. 1 rozhodnutia (EÚ) 2020/637 (ECB/2020/24), mali zjednodušiť tak, že sa právomoc udeliť takýto predchádzajúci písomný súhlas ďalej deleguje na operatívnu úroveň riaditeľstva pre bankovky.
                  
               
                     (3)
                  
                  
                     Prípady závažného nedodržania požiadaviek, ktoré sa zistia počas inšpekcií u akreditovaných výrobcov, si môžu vyžadovať okamžité zastavenie príslušnej činnosti súvisiacej s ochraňovanými hodnotami eura. S cieľom umožniť rýchlu reakciu ECB by sa rozhodnutia o takýchto zastaveniach príslušnej činnosti mali ďalej delegovať na operatívnu úroveň riaditeľstva pre bankovky.
                  
               
                     (4)
                  
                  
                     Rozhodnutie Európskej centrálnej banky (EÚ) 2016/1975 (ECB/2016/39) (2) odkazuje na právomoci Výkonnej rady podľa článku 3 ods. 2 rozhodnutia Európskej centrálnej banky ECB/2013/54 (3). Rozhodnutie ECB/2013/54 bolo zrušené rozhodnutím (EÚ) 2020/637 (ECB/2020/24). V záujme zrozumiteľnosti by malo byť zrušené aj rozhodnutie (EÚ) 2016/1975 (ECB/2016/39).
                  
               
                     (5)
                  
                  
                     Za účelom zachovania kolektívnej zodpovednosti Výkonnej rady by sa mali Výkonnej rade každoročne podávať správy o všetkých rozhodnutiach prijatých buď členom Výkonnej rady, ktorému bola právomoc ďalej delegovaná, alebo prijatých na operačnej úrovni riaditeľstvom pre bankovky v súlade s tým, ako bola právomoc ďalej delegovaná,
                  
               PRIJALA TOTO ROZHODNUTIE:
         
            Článok 1
            Ďalšie delegovanie právomocí týkajúcich sa akreditácie výrobcov a udelenia predchádzajúceho písomného súhlasu ECB
            
               1.   Výkonná rada ďalej deleguje na člena Výkonnej rady, ktorý je zodpovedný za riaditeľstvo pre bankovky, právomoc prijímať všetky rozhodnutia týkajúce sa akreditácie výrobcu podľa článku 6 ods. 1, 3 a 7 a článku 7 rozhodnutia (EÚ) 2020/637 (ECB/2020/24).
            
            
               2.   Výkonná rada ďalej deleguje na riaditeľa riaditeľstva pre bankovky a vedúceho odboru pre správu obeživa riaditeľstva pre bankovky právomoc udeliť predchádzajúci písomný súhlas ECB v súlade s článkom 10 ods. 1 rozhodnutia (EÚ) 2020/637 (ECB/2020/24) v prípadoch, keď akreditovaný výrobca splnil všetky príslušné požiadavky na akreditáciu podľa článkov 3 a 4 uvedeného rozhodnutia a všetky príslušné povinnosti podľa článku 9 toho istého rozhodnutia.
            
         
         
            Článok 2
            Ďalšie delegovanie právomoci prijímať rozhodnutia týkajúce sa okamžitého zastavenia činnosti súvisiacej s ochraňovanými hodnotami eura
            Výkonná rada ďalej deleguje právomoc prijímať rozhodnutia, ktorými sa v súlade s článkom 14 ods. 1 rozhodnutia (EÚ) 2020/637 (ECB/2020/24) požaduje, aby akreditovaný výrobca okamžite zastavil príslušnú činnosť súvisiacu s ochraňovanými hodnotami eura, na dvoch zamestnancov riaditeľstva pre bankovky, ktorí sú oprávnení vykonávať inšpekcie v súlade s článkom 11 uvedeného rozhodnutia.
         
         
            Článok 3
            Povinnosť podávať správy
            
               1.   Člen Výkonnej rady, ktorý je zodpovedný za riaditeľstvo pre bankovky, podáva Výkonnej rade výročnú správu o rozhodnutiach prijatých počas predchádzajúceho kalendárneho roka v súlade s článkom 1 ods. 1; správu nepodáva, ak žiadne rozhodnutia neprijal.
            
            
               2.   Riaditeľstvo pre bankovky podáva Výkonnej rade výročnú správu o rozhodnutiach prijatých počas predchádzajúceho kalendárneho roka v súlade s článkom 1 ods. 2 a článkom 2; správu nepodáva, ak neboli prijaté žiadne rozhodnutia.
            
         
         
            Článok 4
            Zrušovacie ustanovenie
            Rozhodnutie (EÚ) 2016/1975 (ECB/2016/39) sa týmto zrušuje.
         
         
            Článok 5
            Nadobudnutie účinnosti
            Toto rozhodnutie nadobúda účinnosť dňom jeho oznámenia adresátom.
         
         
            Článok 6
            Adresáti
            Toto rozhodnutie je určené výrobcom a akreditovaným výrobcom ochraňovaných hodnôt eura a hodnôt eura.
         
         
            Vo Frankfurte nad Mohanom 27. júla 2021
            
               
                  Prezidentka ECB
               
               Christine LAGARDE
            
         
         
            (1)  Ú. v. EÚ L 149, 12.5.2020, s. 12.
         
            (2)  Rozhodnutie Európskej centrálnej banky (EÚ) 2016/1975 z 8. novembra 2016 o ďalšom delegovaní právomocí na udelenie predbežnej akreditácie (ECB/2016/39) (Ú. v. EÚ L 304, 11.11.2016, s. 9).
         
            (3)  Rozhodnutie Európskej centrálnej banky ECB/2013/54 z 20. decembra 2013 o akreditácii výrobcov ochraňovaných hodnôt eura a hodnôt eura, ktorým sa mení rozhodnutie ECB/2008/3 (Ú. v. EÚ L 57, 27.2.2014, s. 29).